Untung berbaloi walau berisiko
Kuala Lumpur: Permintaan tinggi dan kos lebih murah jika membawa daging babi dari Thailand dengan penyeludupan melalui jalan tidak diwartakan menyebabkan sindiket penyeludupan berani mengambil risiko melakukan kegiatan itu. Pemangku Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Mohd Yusoff Mamat berkata, kegiatan penyeludupan itu bergiat aktif terutama pada waktu malam demi mengelak daripada kawalan oleh anggota keselamatan yang bertugas di sempadan. Menurutnya, taktik mereka sentiasa dikesan oleh petugas di sempadan apabila hampir keseluruhan kes tangkapan direkodkan pada waktu malam. "Hal ini berlaku kerana permintaan tinggi  pengguna di dalam negara terhadap daging babi ditambah kos murah  membawanya dari Thailand apabila diseludup  melalui jalan tidak diwartakan."Faktor ini memberi keuntungan besar kepada sindiket menyebabkan mereka berani mengambil risiko  walaupun kerap di tahan pihak berkuasa," katanya. Katanya, faktor sempadan terbuka atau tiada pagar serta hanya dipisahkan Sungai Golok yang lebar antara 20 ke 30 meter juga memberi cabaran kepada petugas di sempadan. "Selain itu, keadaan ini memberi kelebihan kepada sindiket untuk terus menjalankan aktiviti penyeludupan. "Jabatan KDNKA melalui elemen Pasukan Gerakan Am (PGA), Pasukan Polis Marin (PPM) dan Pasukan Gerakan Udara (PGU) menjalankan penguatkuasaan kawalan sempadan melalui rondaan, sekatan jalan raya dan pemeriksaan di stor tepi sungai serta pangkalan haram, rondaan berkala bot di sepanjang Sungai Golok dan pemantauan melalui penggunaan dron," katanya.  Katanya, statistik rampasan babi bagi 1 Januari 2024 hingga 26 September 2024 di Op Taring Wawasan Kelantan, pihak PGA terutama mencatatkan 12 kes membabitkan rampasan hampir 47 tan karkas babi bernilai RM1.842 juta dan tangkap 13 lelaki. "Bagi September,  lima kes tangkapan dibuat  pihak PGA membabitkan rampasan 24.5 tan karkas babi bernilai RM969,600 dan  penahanan empat lelaki. "Jika dilihat kepada statistik dan kes direkodkan, kegiatan penyeludupan khinzir  berterusan walaupun siri tangkapan dan rampasan dalam jumlah besar  dilaksanakan Jabatan KDNKA," katanya. Katanya, Jabatan KDNKA sentiasa melaksanakan penguatkuasaan kawalan sempadan bagi menghalang semua bentuk penyeludupan termasuk  karkas babi memandangkan risiko bawaan penyakit  selain  kerugian   cukai.  Harian Metro sebelum ini secara eksklusif melaporkan aktiviti pindah karkas (bahagian badan) babi menggunakan perahu melintasi Sungai Golok ketika pihak berkuasa bertukar syif kawalan. Itu modus operandi sindiket yang aktif melakukan kegiatan penyeludupan karkas babi ke negara ini melalui Tak Bai, Sungai Golok dan Bukit Bunga, Thailand. Tinjauan wartawan selama dua hari di kawasan terbabit bermula dari Bukit Bunga sehingga ke Kampung Pulau Ular di sini, mendapati kegiatan penyeludupan bermula dari jam 7.30 malam hingga 10 malam.